
Az energiaszektor fenntarthatósági teljesítmény-értékelése a Dunántúlon

Kutatásom fő kérdése, hogy a Dunántúlon élők milyen forrásból származó energiát részesítenek előnyben, hogy hagyományos, vagy éppen megújuló energiaforrásokat választanának. A dolgozatom célja, hogy bemutassam Földünk energiaforrásait, és azok magyarországi helyzetét, vonatkozásait, lehetőségeit, továbbá feltárjam a Dunántúlon élő, magyar fiatal felnőttek (18–45 éves korosztály) által preferált opciókat, hogy mit is tartanak fenntarthatónak hosszútávon az energiaszektorban, jelenleg mit használnak és a jövőben mit alkalmaznának szívesen. Kutatásom során kérdőívvel, valamint a szekunder adatok elemzésével szeretném vizsgálni a fenntartható energia előállításának az opcióit, emellett ezeket egy teljesítményértékelés segítségével szeretném szembe állítani egymással, hogy Magyarországon mely alternatív energiaforrás a legfenntarthatóbb hosszú távon. A teljesítményértékelést az Egyesült Nemzetek Szervezete (ENSZ) által meghatározott fenntartható fejlődési célok néhány olyan pontja alapján fogom elvégezni, amelyek nélkülözhetetlenek az energiaszektor fenntarthatóságának témájában. Ezen célok közül hatot emeltem ki.: megfizethető és tiszta energia; ipar, innováció és infrastruktúra; felelős fogyasztás és termelés; fellépés az éghajlatváltozás ellen; óceánok és tengerek védelme; szárazföldek és ökoszisztémák védelme.



